**Dave Harrington****tager på sfærisk electrotrip i VEGA med nyt sideprojekt**

*Der er zen-fest i Lille VEGA søndag den 28. maj, når Darkside-medlem Dave Harringtons sideprojekt Dave Harrington Group lægger vejen forbi.*

Der gik et jag gennem de fleste electrohjerter, da den progressive producer [Nicolas Jaar](https://www.facebook.com/Nicolas-Jaar-15727540611/) og guitarist Dave Harrington stoppede [Darkside](https://www.facebook.com/DarksideUSA)-samarbejdet i 2014 efter deres eneste album *Psychic.* Duoens sans for mørk, kosmisk house skaffede dem lynhurtigt en stjernestatus på den elektroniske scene, hvis lige sjældent er set.

Nu har guitarist og multiinstrumentalist Dave Harrington sat gang i en række nye samarbejder under navnet [Dave Harrington Group](https://www.facebook.com/Dave-Harrington-192797187511206/).

**Improviserede samarbejder**

Debuten *Become Alive* er improviseret frem sammen med Harringtons egne yndlingsmusikere og tætteste venner. En af dem er netop Nicolas Jaar, der har haft sine magiske producerfingre i *Become Alive.*

*“This record is the result of improvising with different combinations of people, and then processing and re-sculpting those improvisations—isolating passages, turning them into something new, overdubbing layers of myself, maybe taking something from another piece and superimposing it out of its original context.“*

**Miles Davis som meditativ techno**

Selvom Dave Harrington Group på sin vis tager tråden op fra Darkside, er lyden mindre minimalistisk, dybere og mere guitarskramlet. Miles Davis er én af de inspirationskilder, der har hevet Harrington i retningen af et fyldigere og rundere lydbillede, hvor alt fra fløjte, orgel til perkussion og bas skaber en kakofoni af lyd.

Den instrumentale single [“Become Alive”](https://soundcloud.com/otherpeoplerecords/dave-harrington-group-become-alive) er en ni minutters lang demonstration i meditativ fusionsjazz, der eksploderer i et elektronisk inferno af saxofonstøj.

*Become Alive* udkommer den 15. april.

**Fakta om koncerten**

Dave Harrington Group

Søndag den 28. Maj kl. 20.00

Lille VEGA, Enghavevej 40, 1674 København V

Billetpris 160 kr. + gebyr

[Læs mere og køb billet](http://vega.dk/event/dave-harrington-group-21547) til koncerten med Dave Harrington Group